SKRIFTLIG FORESPØRGSEL E-1960/00

af Laura González Álvarez (GUE/NGL) til Kommissionen

(21. juni 2000)

Om: Krænkelse af fællesskabsretten: Anlæg af et vandreservoir i Velonares ved floden Viar (Sevilla i Spanien)

Den 13. oktober 1997 udstedte det spanske miljøministeriums generaldirektorat for miljøkvalitet og miljøvirkningsvurdering en en resolution med en mijøvirkningsvurdering af den foreslåede Melonares-dæmning og -vandreservoir ved floden Viar (Sevilla i Spanien). Resolutionen understreger de skadelige virkninger af projektet, da det vil medføre oversvømmelse af en betydelig del af Sierra Norte-naturparken, som er fredet i henhold til Andalusiens regionalregerings lov nr. 2/89, som indeholder en oversigt over Andalusiens naturområder og fredede områder, der indgår i Nature 2000-nettet. Anlægget af reservoiret ville berøre områder, der er givet prioriteret status i henhold til direktiv 92/43/EØF(1) om bevarelse af naturlige levesteder, og medføre oversvømmelse af det område, der er udpeget som ZEPA-område/53 (særligt beskyttet område for vandfugle).

Det angives i den pågældende resolution, at godkendelsen til anlægget af reservoiret gives med forbehold af opfyldelsen af en række krav, herunder kravet om et konpensationsområde, som skal afbøde konsekvenserne af oversvømmelsen af en del af parken, samtidig med at det kræves, at kompensationsområdet skal understøttes af en teknisk videnskabelig rapport udarbejdet af en fremtrædende videnskabsmand eller fremtrædende videnskabsmænd, som under hensyntagen til bemærkningerne fra det ledende videnskabelige

forskningsråd ved miljøinstituttet i Donana (CSIC) skal tilslutte sig gennemførligheden af det pågældende projekt og den forventede succes. Miljøinstituttet i Donana har imidlertid aldrig tilsluttet sig projektet eller kompensationsforanstaltningerne. Det betyder, at Confederacion Hidrografica del Guadalquivir i den dokumentation, der er fremlagt som begrundelse for projektet, har forfalsket oplysninger fra CSIC ved at hævde, at der var givet tilslutning.

Hvad vil Kommissionen fortage for at sikre, at de spanske myndigheder overholder fællesskabsretten og direktiv 79/409/EØF(2) og 92/43/EØF ved at standse den procedure, der er blevet indledt, og ved at opgive planerne om at opføre en dæmning og anlægge et reservoir i Melonares ved floden Viar?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(28. juli 2000)

Denne dæmning til anlæg af et drikkevandsreservoir for Sevilla (Andalusien) ligger i det særligt beskyttede fugleområde Sierra Norte, som de spanske myndigheder har udpeget i medfør af Rådets direktiv 79/409/EØF af 2. april 1979 om beskyttelse af vilde fugle(1). Området dækker ca. 170 000 ha. Dæmningen skulle medføre en oversvømmelse af 1 457 ha, heraf 328,5 i fugleområdet.

Dette projekt har været underkastet en miljøvurderingsprocedure i henhold til Rådets direktiv 85/337/EØF 27. juni 1985 om vurdering af visse offentlige og private projekters indvirkning på miljøet(2). Erklæringen om miljøvurderingen, med miljøministeriets udtalelse om projektet, blev offentliggjort i det spanske statstidende af 24. november 1997 (BOE No 281).

Hvad angår Rådets direktiv 92/43/EØF af 21. maj 1992 om bevaring af naturtyper og af vilde dyr og planter(3), skal det fremhæves, at det i direktivets artikel 6, stk. 3 og 4, som gælder fugleområder, hedder, at alle planer eller projekter, der ikke direkte er forbundet med eller nødvendige for områdets forvaltning, men som kan påvirke området væsentligt, skal vurderes med hensyn til deres virkninger på området under hensyntagen til bevaringsmålsætningerne for dette. På baggrund af konklusionerne af miljøvurderingen giver de kompetente myndigheder først deres tilslutning til en plan eller et projekt, når de har sikret sig, at den/det ikke skader områdets integritet, og når de om nødvendigt har hørt offentligheden.

Hvis et projekt, på trods af at miljøvirkningerne vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social eller økonomisk art, fordi der ikke findes nogen alternativ løsning, træffer medlemsstaten alle nødvendige kompensationsforanstaltninger for at sikre, at den globale sammenhæng i Natura 2000 beskyttes. Medlemsstaten underretter Kommissionen om, hvilke kompenstionsforanstaltninger der træffes.

Kommissionen er allerede bekendt med de forhold vedrørende projektet til Melonares-dæmningen og de mulige miljøvirkninger heraf, som det ærede medlem omtaler. Kommissionen har besluttet at indlede en rutineundersøgelse for kontrollere, om forpligtelserne i medfør af artikel 6, stk. 3 og 4, i direktiv 92/43/CEE er blevet opfyldt. Sagen behandles for tiden af Kommissionen, som allerede flere gange har anmodet de spanske myndigheder om oplysninger og haft gentagne møder med dem.

I sin egenskab af traktatens vogter vil Kommissionen under alle omstændigheder træffe de nødvendige foranstaltninger for at sikre, at EF-retten overholdes i det foreliggende tilfælde.

(1) EFT L 103 af 25.4.1979.

(2) EFT L 175 af 5.7.1985.

(3) EFT L 206 af 22.7.1992.